Avainsanat

Tiivistelmä



Avainsanat

1. Oikeudenkäyntimenettely — Oikeudenkäyntikulut — Oikeudenkäyntikulujen määrän vahvistaminen — Korvattavat oikeudenkäyntikulut — Huomioon otettavat seikat — Välituomiota seuranneisiin neuvotteluihin liittyvät asianajokulut — Kuuluminen käsitteen piiriin — Edellytykset — (Yhteisöjen tuomioistuimen työjärjestyksen 73 artiklan b alakohta ja 74 artikla)

2. Oikeudenkäyntimenettely — Oikeudenkäyntikulut — Oikeudenkäyntikulujen määrän vahvistaminen — Korvattavat oikeudenkäyntikulut — Huomioon otettavat seikat — Useamman kuin yhden asianajajan osallistuminen asian hoitoon — Kuuluminen käsitteen piiriin — Edellytykset — Yhdistettyjen asioiden koordinointiin liittyvät asianajokulut — Käsitteen ulkopuolelle jääminen — (Yhteisöjen tuomioistuimen työjärjestyksen 73 artiklan b alakohta)

3. Oikeudenkäyntimenettely — Oikeudenkäyntikulut — Oikeudenkäyntikulujen määrän vahvistaminen — Korvattavat oikeudenkäyntikulut — Ulkopuolisten neuvonantajien kulut — Kuuluminen käsitteen piiriin — Edellytykset — (Yhteisöjen tuomioistuimen työjärjestyksen 73 artiklan b alakohta)

4. Oikeudenkäyntimenettely — Oikeudenkäyntikulut — Oikeudenkäyntikulujen määrän vahvistaminen — Korvattavat oikeudenkäyntikulut — Viivästyskorko tai hyvitysluonteinen korko — Nimellisarvoisten oikeudenkäyntikulujen inflaatiotarkistus — Käsitteen ulkopuolelle jääminen — (Yhteisöjen tuomioistuimen työjärjestyksen 73 artiklan b alakohta)

Tiivistelmä

1. Yhteisöjen tuomioistuimella ei ole sen työjärjestyksen 74 artiklaa sovellettaessa valtaa vahvistaa asianosaisten omien asianajajien kuluja vaan päättää se summa, joka voidaan periä oikeudenkäyntikuluista vastaamaan velvoitetulta asianosaiselta. Työjärjestyksen 73 artiklan b alakohdan mukaan korvattaviksi oikeudenkäyntikuluiksi katsotaan asianosaisille asian käsittelystä aiheutuneet välttämättömät kustannukset, erityisesti matka- ja oleskelukulut, sekä asiamiehen, avustajan tai asianajajan palkkio. Tästä seuraa, että korvattavia oikeudenkäyntikuluja ovat vain kustannukset, joita yhtäältä on aiheutunut asian käsittelystä yhteisöjen tuomioistuimessa ja jotka toisaalta ovat olleet tätä käsittelyä varten välttämättömiä.

Kyseisen työjärjestyksen 73 artiklan b alakohdassa asian käsittelyllä tarkoitetaan vain asian käsittelyä yhteisöjen tuomioistuimessa eli oikeudenkäyntivaihetta sitä edeltänyt vaihe pois lukien. On myös suljettava pois yhtäältä asianajokulut, jotka liittyvät sellaisiin ajanjaksoihin, joiden kuluessa ei ole laadittu lainkaan menettelyasiakirjoja, toisaalta oikeudenkäynnin ulkopuolella tehtävään sovintoon pyrkimiseen liittyvät kulut ja lopulta yhteisöjen tuomioistuimen suullisen käsittelyn jälkeen aiheutuneet asianajopalkkiot, koska ne eivät ole käsittelyä varten välttämättömiä.

Välttämättömistä kustannuksista ei voida kuitenkaan sulkea pois palkkioita, jotka aiheutuvat neuvotteluista, joita asianosaiset käyvät päästäkseen yhteiseen sopimukseen vahingonkorvauksena maksettavista määristä, kun yhteisöjen tuomioistuin on itse nimenomaisesti välituomion tuomiolauselmassa kehottanut asianosaisia toimittamaan sille maksettavat määrät tämän tuomion antamispäivästä laskettavassa määräajassa.

Koska yhteisön oikeudessa ei ole asianajopalkkioita tai työhön tarvittavaa aikaa koskevia säännöksiä, yhteisöjen tuomioistuimen on niiden asianajopalkkiolaskujen osalta, jotka voidaan ottaa huomioon, arvioitava vapaasti kysymyksessä olevia seikkoja ottaen huomioon oikeudenkäynnin kohde ja luonne, sen merkitys yhteisön oikeuden kannalta sekä asian vaikeusaste, oikeudenkäynnistä asian hoitamiseen osallistuneille asiamiehille tai avustajille aiheutuneen työn määrä ja se taloudellinen intressi, joka riita-asialla on ollut asianosaisille.

(ks. 41–43, 45, 47–49 ja 51 kohta)

2. Korvattavista kuluista päätettäessä vaikka on niin, että periaatteessa yhden ainoan asiamiehen, avustajan tai asianajajan palkkio on korvattava, kunkin asian erityispiirteiden, joihin kuuluu erityisesti sen monimutkaisuus, vuoksi useampien asianajajien palkkioiden voidaan katsoa sisältyvän yhteisöjen tuomioistuimen työjärjestyksen 73 artiklan b alakohdassa tarkoitettuihin välttämättömiin kustannuksiin.

Korvattavien kulujen ulkopuolelle jäävät kuitenkin kyseisen työjärjestyksen 73 artiklan nojalla ne asianajokulut, jotka aiheutuivat kysymyksessä olevan menettelyn koordinoinnista kantajan yhdistetyssä asiassa nostaman kanteen kanssa. Siltä osin kuin yhteisöjen tuomioistuin ei ole pyytänyt tällaista koordinointia, näitä kuluja ei ole luokiteltava asian käsittelystä aiheutuneiksi kuluiksi.

(ks. 62 ja 64 kohta)

3. Korvattavista kuluista päätettäessä ulkopuolisten neuvonantajien toiminnasta aiheutuneet kulut ovat yhteisöjen tuomioistuimen työjärjestyksen 73 artiklan b alakohdassa tarkoitettuja välttämättömiä kuluja siltä osin kuin ne ovat välittömässä yhteydessä kantajien toimittamiin eri kirjelmiin.

(ks. 78 kohta)

4. Oikeudenkäyntikulujen vahvistamismenettelyssä kantajien oikeus oikeudenkäyntikulujen korvaamiseen perustuu siihen määräykseen, jolla ne vahvistetaan. Tästä seuraa, että on hylättävä vaatimus, joka koskee viivästyskorkojen tai hyvitysluonteisten korkojen myöntämistä kyseisen määräyksen antamista edeltävästä ajankohdasta lukien.

Kun kysymys on oikeudenkäyntikulujen vahvistamisesta sellaisen vahingonkorvauskanteen yhteydessä, jossa vahvistetaan kantajien vahingonkorvauksena maksettavat summat ja joka julistetaan vasta sen jälkeen, kun on annettu välituomio, jossa Euroopan yhteisö tuomitaan vahingonkorvauksiin, vaatimusta inflaation huomioon ottamisesta nimellisarvoisissa oikeudenkäyntikuluissa ajanjaksolta ennen lopullista tuomiota on pidettävä hyvitysluonteisten korkojen myöntämistä koskevana vaatimuksena ja se on näin ollen hylättävä.

(ks. 86 kohta)